b'\n_START_ARTICLE_\nGlyvrar\n_START_SECTION_\nGlyvrar Kirkja\n_START_PARAGRAPH_\nKirken blev indviet den 26. maj \xc3\xad 1927, og udbygget 1981. Oprindelig var kirken en hvidmalet bygning med et smallere t\xc3\xa5rn i vest. Taget var af sort b\xc3\xb8lgeblik ligesom det pyramideformede spir p\xc3\xa5 t\xc3\xa5rnet. Ved ombygningen i 1981 blev den gamle kirkebygning \xc3\xa5bnet i nordsiden og der blev opf\xc3\xb8rt to sideskibe, med \xc3\xa5ben tagstol, langs med kirken. Desuden blev der opf\xc3\xb8rt mindre bygninger b\xc3\xa5de i forl\xc3\xa6ngelse af den gamle kirke, men ogs\xc3\xa5 i forl\xc3\xa6ngelse af de to sideskibe. Den eksisterende sydmur har seks oprindelige rundebuede vinduer. T\xc3\xa5rnet har flere mindre rundbuede vinduer, to i nord og syd samt fire i vest - to forneden og et over og under \xc3\xa5rstallet for kirkens opf\xc3\xb8relse. I vestgavlen i de to sideskibe er der indsat to store panoramavinder. Hovedindgangen er nu i \xc3\xb8stenden i en af tilbygningerne. Den gamle altertavle: "Getsemane" h\xc3\xa6nger nu p\xc3\xa5 v\xc3\xa6ggen i sideskibet. Den ny altertavle, der st\xc3\xa5r i en nybygget kortilbygning, er et relief af Fridtjof Joensen og forestiller Nadveren". Pr\xc3\xa6dikestolen er ottekantet og har panelfelter i to etager. Den er hvidmalet og de \xc3\xb8verste felter har gyldne symboler p\xc3\xa5malet. D\xc3\xb8befonten er sekskantet med felter som de \xc3\xb8verste p\xc3\xa5 pr\xc3\xa6dikestolen. Over vestenden af den gamle kirke er et svunget pulpitur, hvor orglet Frobenius 1993 med 21 stemmer har sin plads. Kirken har to kirkeskibe under loftet. Det er begge slupper, "Jomfr\xc3\xbavin" og "Buttercup". Kirkens klokke er st\xc3\xb8bt i K\xc3\xb8benhavn af B. L\xc3\xb8w & S\xc3\xb8n til kirken indvielse. Den har et tv\xc3\xa6rm\xc3\xa5l p\xc3\xa5 63,2 cm med indskriften: "Fred p\xc3\xa5 jord", Lukas 2,14. Den store udvidelse i 1981 g\xc3\xb8r at der kan sidde 600 kirkeg\xc3\xa6ngere i kirken. Ikke langt fra kirken ligger B\xc3\xb8nh\xc3\xbasid S\xc3\xb8ldarf\xc3\xb8r\xc3\xb0ur, som h\xc3\xb8rer til kirkedistriktet.\n_START_SECTION_\nHistorie\n_START_PARAGRAPH_\nGlyvrar er en gammel bondebygd, som f\xc3\xb8rste gang blev n\xc3\xa6vnt p\xc3\xa5 skrift 1584, men kan v\xc3\xa6re \xc3\xa6ldre._NEWLINE_Fra 1903 til 1928 var der navigat\xc3\xb8rskole i Glyvrar. Efter endt uddannelse fandt de besk\xc3\xa6ftigelse i den dengang voksende fiskerifl\xc3\xa5de p\xc3\xa5 F\xc3\xa6r\xc3\xb8erne.'